da en en en fr de da id da nb da da da da da da da nb da da da da id en da da da hbs_lat da da en da en da da da da da da en en
Efter fem års tørke lykkedes det – det 28 danske mesterskab til Svanholm CC - Ny - Svanholm Cricketklub
Tirsdag d. 13. september 2022 kl. 16:37 af Henrik Pfaff
Så lykkedes det. Efter fem år uden et DM, men med mange T 20 mesterskaber, vandt førsteholdet igen. Før vores kamp i Ishøj var situationen den, at med en sejr var sagen klar. Et mindre nederlag og en mindre sejr til KB i Skanderborg ville også give DM. Nu tabte KB, så vi endte med 4 turneringspoints foran nr. 2 Skanderborg og nr. 3 KB.
Ishøj vandt lodtrækningen og gik til gærdet på en lidt tung bane. Vi skrev sidst, at pitchen var blevet bedre. Det var den ikke, vi fik et gærde på en alt for højt springende bold, men ingen på de trillende.
Før kampen – tag Jer sammen drenge
Ishøj spillede med stor omhu og vi fik aldrig det store gennembrud, men til gengæld faldt gærderne med 20 – 25 point afstand.
Med et kasteangreb stort set med kun to seamere – Sauds skade brød op under kastningen og Jonas var rygskadet - blev 27 af overne leveret af spinnere. Ingen blev dyre, men ingen tog mere end et gærde. Klart mest ovenpå var Abdullah Mahmood, der kostede 9 point i syv overe og tog et gærde. De alt for mange udenom (17) kom ikke fra ham. Mads Henriksen fik gevinst i de senere overe (3/32).
Saud Munir blev skadet på foden, tog skoen af, blev beordret til at kaste den sidste bold i overen med en sko -og kastede en blød fuldflugter, der ramte gærdespilleren pladask foran gærdet
Men gærdespiller brokker sig, da han mente at have ramt bolden med kanten
Alle billeder fra kampen: Tak til Alex Olsen
Vi afleverede vores overe på 3 timer – en halv time hurtigere sammenlignet med de andre kampe i divisionerne, der gik overne ud. Det hele fungerede som smurt, selvom Ishøj endte med 151/9. Topscoreren brugte 81 bolde til sine 31. Spin er ikke Ishøjs yndlingsret. Og det, at det går så hurtigt, narrer også gærdeholdet lidt til ikke at forcere.
Da vi kom til gærdet, var det aldrig nemt. Ishøjs seamere forstod at bruge deres pitch bedre end vores og ”bangede” bolde ned i jorden på lidt kortere end god længde, så bolden ofte endte i skulder/hovedhøjde. Svært, når man ved, at pludselig holder bolden nede.
Hamid Shah og Musa Mahmood åbnede. De første overe var begivenhedsløse, mensgærdespillerne undgik at blive ramt. Men ved 34 gik Hamid amok og et firerstød endte i hans eget gærde.
Keeper Wahab Hashmi var treer – har nuppet tjansen fra den skadede Jonas -og han har spillet gode halvlege. Han holdt tappert stand, selvom han vil have svært ved at skrive på PC nogen dage fremover med de talrige gange, hvor han blev ramt på fingrene af bolde, der steg op mod krop/hoved. Sammen med Musa Mahmood kørte han Ishøjs seamere trætte og modløse. Da han gik for 27 ved totalen 95 efter lidt over halvdelen af overne, var der dækket op til Mads Henriksen, der spillede sin typiske halvleg. Parade i 12-15 bolde, eksplosion i grænseslag i samme antal bolde– og så slut.
En smertefuld halvleg slutter for Abdul Wahab Hashmi
Da han gik for 31 – han spiller ikke efter not outer, manglede vi kun 10. Midt under alt det, stod 18.årigejuniorspiller Musa Mahmood fast som en klippe. Han gav ikke en chance og spillede en perfekt ”opening- batsman-role”, da han ”carried sit bat” for 54 på 96 bolde. Må være hans bedste halvleg, når vi taler om bedre kredse.
Så vi passerede med 152 for tre gærder i god tid for fejringerne.
Efter kampen - rituel sejrsdans
Bagest stående fra venstre Mads og Jonas Henriksen. Forrest knælende Touqeer Ahmed, Abdul Wahab Hashmi (keeper), Said Alam, James Moniz, Hamid Shah (anf), Saud Munir, Abdullah Mahmood, Ehsan Karimi, Musa Mahmood, Zishan Shah, træner og Aden Aftab 12. mand ,
Vores danske mesterskaber er vundet i følgende år
1975, 1978, 1979, 1980, 1981, 1982, 1983, 1986, 1988, 1989, 1991, 1992, 1993, 1994, 1995, 1996, 1997, 1998, 1999, 2000, 2001, 2002, 2006, 2007, 2012, 2014, 2017 &2022
Ikke noget dårligt gennemsnit i betragtning af, at vi ”blev født i 1956.
Andetholdet sluttede sæsonen skidt med fem nederlag på stribe. Skader på førsteholdet og afbud fra førende spillere gjorde det.
Sidste kamp lørdag i Esbjerg var regnfuld. Vi scorede 196/8 på 40 overe. Musa Mahmood (78) varmede op til dagen efter. Hashim Rasul næstbedste seniorhalvleg indtil nu med 42.
Et reduceret target, 79 på tyve overe, nåede Esbjerg på 10 overe.
Kommende lørdag spiller drengene kl. 11.00 om DM mod KB i den ene semifinale, Ishøj mod Glostrup/Albertslund i den anden. Finaler efter frokost.
Vi arrangerer afsluttende miniputstævne søndag.